21. ΑΝΑΓΚ.ΝΟΜΟΣ υπ’ αριθ.309 της 2/12 Μαΐου 1945 Περί ακυρώσεως μετοχών της εν Αθήναις Λαϊκής Τραπέζης Α.Ε. Άρθρ.1.-Κηρύσσονται άκυροι και ανύπαρκτοι αι εις χείρας οιουδήποτε κατόχου ευρισκόμεναι δέκα πέντε χιλιάδες εννεακόσιαι είκοσι εννέα (15.929) ανώνυμοι μετοχαί της εν Αθήναις εδρευούσης Ανωνύμου Εταιρείας υπό την επωνυμίαν «Λαϊκή Τράπεζα Ανώνυμος Εταιρεία», των οποίων έχουσι γνωστοποιηθή οι αριθμοί εις το Χρηματιστήριον Αθηνών. Άρθρ.2.-Η Λαϊκή Τράπεζα υποχρεούται όπως εντός τριών μηνών από της ενάρξεως της ισχύος του παρόντος εκδώση νέας ισαρίθμους μετοχάς φερούσας τους αριθμούς των ακυρουμένων ως άνω μετοχών και αναγραφούσας ειδικώς ότι η έκδοσίς των γίνεται δυνάμει του παρόντος νόμου, παραδώση δε τας μετοχάς ταύτας προς την εν Λονδίνω εδρεύουσαν Ιονικήν Τράπεζαν Λίμιτεδ. Τα έξοδα εκδόσεως των νέων τούτων τίτλων και τα τέλη χαρτοσημάνσεως τούτων βαρύνουσι την Ιονικήν Τράπεζαν Λίμιτεδ, υποχρεουμένην εις την καταβολήν των. Άρθρ.3.-Το τυχόν επιστρεπτέον αντάλλαγμα των ανωτέρω μετοχών καθορισθήσεται δια κοινής αποφάσεως των Υπουργών Εθνικής Οικονομίας και Οικονομικών, θέλει δε κατατεθή εις το Ταμείον Παρακαταθηκών και Δανείων και λογίζεται τούτο ως εχθρική περιουσία τελούσα υπό μεσεγγύησιν κατά τας διατάξεις του Νόμου 2636/1940, ως ούτος ισχύει. Άρθρ.4.-Επί των κατά τας διατάξεις του παρόντος εκδιδομένων νέων μετοχικών τίτλων δεν έχουσιν ισχύν αι διατάξεις του Νόμου 1890/1944. Άρθρ.5.-Η ισχύς του παρόντος Νόμου άρχεται από της δημοσιεύσεώς του εις την Εφημερίδα της Κυβερνήσεως, πάσα δε τυχόν εις την εκτέλεσίν του αφορώσα λεπτομέρεια κανονισθήσεται δι’ Υπουργικής αποφάσεως του Υπουργού Εθνικής Οικονομίας δημοσιευθησομένης εις την Εφημερίδα της Κυβερνήσεως. 